จีระศักดิ์ ชมประสพ

พลเอก จีระศักดิ์ ชมประสพ (8 พฤศจิกายน พ.ศ. 2496 – ) เป็นนายทหารและนักการเมืองชาวไทย เคยดำรงตำแหน่งแม่ทัพภาคที่ 2 และมีบทบาทในกรณีพิพาทพรมแดนไทย–กัมพูชาเมื่อ พ.ศ. 2555 ต่อมา เขาได้รับแต่งตั้งเป็นสมาชิกสภานิติบัญญัติแห่งชาติ และวุฒิสภาไทย ชุดที่ 12

ประวัติ 
จีระศักดิ์เป็นนักเรียนเตรียมทหารรุ่น 12 เพื่อนร่วมรุ่นพลเอก ประยุทธ์ จันทร์โอชา

เดือนกันยายน พ.ศ. 2555 เขาเป็นผู้นำกำลังพลระดับผู้บังคับหน่วยทหารในพื้นที่ตะวันออกเฉียงเหนือ เข้าเยี่ยมชมโครงการโซลาร์ฟาร์ม เพื่อความรู้ความเข้าใจด้านการผลิตกระแสไฟฟ้าจากพลังงานแสงอาทิตย์ ซึ่งเป็นนโยบายภาครัฐที่ส่งเสริมการให้ความรู้ด้านพลังงานทดแทน

วันที่ 1 ตุลาคม พ.ศ. 2557 ที่ประชุมคณะรัฐมนตรีมีมติแต่งตั้งจีระศักดิ์ ชมประสพ ที่ปรึกษาพิเศษกองทัพบก มาดำรงตำแหน่งที่ปรึกษานายกรัฐมนตรี

เดือนกรกฎาคม พ.ศ. 2558 จีระศักดิ์ได้เป็นตัวแทนรัฐบาลในการเจรจากับฝ่ายรายงานการวิเคราะห์ผลกระทบสิ่งแวดล้อม (EIA) และระบบการวิเคราะห์ผลกระทบสิ่งแวดล้อมและสุขภาพ (EHIA) ถึงกรณีโรงไฟฟ้าถ่านหิน จังหวัดกระบี่

เดือนตุลาคม พ.ศ. 2559 เขาได้รับเลือกให้เป็นหนึ่งในรองผู้ว่าราชการกรุงเทพมหานคร

ในภายหลัง เขาได้รับแต่งตั้งเป็นอดีตราชองครักษ์พิเศษ

พ.ศ. 2561 เขาเป็นหนึ่งในคณะกรรมาธิการวิสามัญพิจารณาร่างพระราชบัญญัติประกอบรัฐธรรมนูญ ว่าด้วยการเลือกตั้งสมาชิกสภาผู้แทนราษฎร

เดือนมกราคม พ.ศ. 2562 มีการประชุมสภานิติบัญญัติแห่งชาติ ซึ่งจีระศักดิ์ในฐานะผู้ดำรงตำแหน่งประธานกรรมาธิการ ได้ชี้แจงถึงการยกระดับที่ดินให้กว้างขวางขึ้นโดยคณะกรรมการนโยบายที่ดินแห่งชาติ รวมทั้งกระทรวงทรัพยากรธรรมชาติและสิ่งแวดล้อมที่แก้ปัญหาเรื่องที่ดิน ตลอดจนกำหนดให้ปลัดกระทรวงดิจิทัลเพื่อเศรษฐกิจและสังคมเป็นกรรมการโดยตำแหน่ง เนื่องด้วยมีความเกี่ยวข้องในการจัดทำแนวเขตแบบดิจิทัล

เขายังได้รับแต่งตั้งเป็นที่ปรึกษานายกรัฐมนตรี โดยโพสต์ทูเดย์ระบุว่าเขาเป็นคนรู้ใจของพลเอก ประยุทธ์ จันทร์โอชา นายกรัฐมนตรี และใน พ.ศ. 2562 ได้รับแต่งตั้งเป็นสมาชิกวุฒิสภา

กรณีพิพาทพรมแดนไทย–กัมพูชา 
วันที่ 13 ธันวาคม พ.ศ. 2555 ได้มีการประชุมคณะกรรมการการชายแดนส่วนภูมิภาคไทย–กัมพูชา ที่โรงแรมสีมาธานี อำเภอเมืองนครราชสีมา จังหวัดนครราชสีมา ระหว่างจีระศักดิ์ แม่ทัพภาคที่ 2 ประธานการประชุม กับพลเอก เจีย มอน รองผู้บัญชาการทหารบก และผู้บัญชาการภูมิภาคทหารที่ 4 กัมพูชา เพื่อขจัดปัญหาความขัดแย้ง รวมถึงเพื่อให้เกิดความสัมพันธ์อันแน่นแฟ้นทุกภาคส่วน ซึ่งในเดือนเดียวกันนี้ จีระศักดิ์ยังได้เดินทางไปตรวจเยี่ยมทหารไทยที่ภูมะเขือ ใกล้ปราสาทพระวิหาร โดยกำชับให้ทหารไทยในพื้นที่รักษาความสัมพันธ์อันดีกับทหารกัมพูชา

กิจกรรมเพื่อสังคม 
เดือนตุลาคม พ.ศ. 2555 จีระศักดิ์ได้เป็นตัวแทนเข้าเยี่ยมกำลังพล และมอบเงินช่วยเหลือแก่ผู้ได้รับบาดเจ็บ จากการเหยียบกับระเบิดบริเวณฝั่งตะวันออกของปราสาทพระวิหาร รวมถึงเจ้าหน้าที่ทหารที่ได้รับบาดเจ็บจากความไม่สงบในชายแดนภาคใต้ของประเทศไทย

เดือนมิถุนายน พ.ศ. 2560 จีระศักดิ์ได้เดินทางเพื่อศึกษาดูงานในพื้นที่ภาคใต้ ซึ่งพบว่าป่าสงวนจำนวนมากถูกบุกรุก จึงหาทางแก้ปัญหา โดยมีเป้าหมายเพิ่มพื้นที่ป่า 40 เปอร์เซ็นต์ และในเดือนธันวาคม เขาได้เดินทางพบปะชาวบ้านเผ่าปกาเกอะญอ 7 หมู่บ้าน เพื่อแลกเปลี่ยนความคิดเห็นเกี่ยวกับการแก้ไขปัญหาคนอยู่กับป่า

เครื่องราชอิสริยาภรณ์

อ้างอิง

แหล่งข้อมูลอื่น 

 Illegal logging stokes tension along border - Bangkok Post: news 
 Egat insists on bids for power plant - Bangkok Post: news 
 PM agrees to panel on coal dispute - Bangkok Post: news 
 Buddhists mark Vishaka Bucha nationwide - The Nation 

ทหารบกชาวไทย
นักการเมืองไทย
รองผู้ว่าราชการกรุงเทพมหานคร
สมาชิกสภานิติบัญญัติแห่งชาติ
สมาชิกวุฒิสภาไทยแบบแต่งตั้ง
บุคคลจากโรงเรียนเตรียมทหาร
บุคคลจากโรงเรียนนายร้อยพระจุลจอมเกล้า
ราชองครักษ์พิเศษ
ผู้ได้รับเครื่องราชอิสริยาภรณ์ ม.ป.ช.
ผู้ได้รับเครื่องราชอิสริยาภรณ์ ม.ว.ม.